Morten Bødskov (S), 2002-03-14:
Landbruget er et meget vigtigt erhverv for det danske samfund, og både når det gælder beskæftigelse og eksportindtægter, er landbruget en hjørnesten i velfærdssamfundets udvikling.
Socialdemokratiet ser derfor i udgangspunktet velvilligt på tiltag, der kan styrke landbrugets bidrag til udvikling af det moderne velfærdssamfund, men som så meget andet er landbruget også en del af vores samfund.
Det betyder, at landbrugets udvikling skal ske i respekt for samfundet som helhed, særlig i respekt for de nærmiljøer, landbruget indgår i, og ikke mindst i respekt for dyrenes velfærd. En sådan udvikling
er, når alt kommer til alt, i landbrugets egen interesse.
Formålet med det her lovforslag er at fremme anvendelsen
af forarbejdningsanlæg for husdyrgødning, de såkaldte separeringsanlæg
, og bedre vilkår for forarbejdningsanlæggene har et klart erhvervs- og miljøpolitisk sigte.
Det er åbenlyst, at de nye separeringsmetoder gør det lettere at fordele, udnytte og transportere gødning, og det er et meget positivt vækstpotentiale for industrien i udviklingen af den nye teknologi.
Socialdemokratiet støtter derfor lovforslagets formål, og vi er parate til at foretage de nødvendige lovgivningsmæssige ændringer, så den nye separeringsteknologi kan få de bedst mulige vækstvilkår. Socialdemokratiet ser separeringsanlæggene som en løsning på nogle af landbrugets miljøproblemer, og i særlig grad de miljøproblemer, som svineproducenterne har i dag.
Men vi vil også gerne meget kraftigt advare forslagsstillerne imod at tro, at det er et miljømirakel, vi står med her.
Det er det ikke.
Vi vil også gerne have ministerens garanti for, at dette forslag ikke må betyde, at landbruget for fremtiden møder lempeligere miljøkrav.
Det vil være en meget forkert og i længden skadelig udvikling for det danske landbrug.
Om der er grund til nervøsitet i retning af lempeligere miljøkrav for landbruget, er det selvfølgelig fødevareministerens eget ansvar at dokumentere.
Det er klart, at der er grund til bekymring på miljøets vegne, når ministeren på kvægkongressen 2002, hvor ministeren efter sigende blev båret af kongressens sus af velvilje, opfordrede til selvjustits på miljøområdet.
Det er også klart, at alle, der har prøvet at stå på en talerstol, selvfølgelig kan blive grebet af en opløftet stemning.
Men nu er det også særlig i den her sammenhæng ministerens eget ansvar at bevise, at hun ikke er ligeglad med miljøet, som ministeren fra talerstolen på kvægkongressen mente at masser af politiske modstandere ville beskylde hende for.
Og det vil være fuldstændig sikkert både for landbruget og ministeren, at man trygt kan regne med, at Socialdemokratiet vil været miljøets vogter også fremover.
Det er vigtigt for Socialdemokratiet, når vi behandler det her forslag, at understrege, at vores tilslutning til forslaget ikke er en blankocheck til etablering af gigantiske svinefarme.
Det ønsker vi ikke, og vi er overbevist om, at den modstand mod de gigantiske svinefarme deles af et meget, meget stort flertal uden for denne her sal.
Landbrugets strukturudvikling skal stadig bygge på arealkravet.
I lovforslaget understreges det, at der ved etablering af et forbejdningsanlæg i et vist omfang kan dispenseres fra arealkravet.
Et afgørende spørgsmål er derfor ministerens vurdering af rækkevidden af denne her dispensation. Samtidig må vi i Socialdemokratiet endnu en gang appellere til ministerens garanti om, at det her forslag og landmændenes mulighed for at producere flere dyr ikke betyder, at der slækkes på de hidtidige godkendelsesprocedurer for udvidelse af svineproduktion, samt at der ej heller slækkes på hensynet til dyrenes velfærd. Men som sagt deler Socialdemokratiet forslagets sigte.
Vi ser et stort erhvervspolitisk potentiale i forslaget.
Vi mener, at det afhjælper nogle af landbrugets akutte miljøproblemer, men der er stadig meget at gøre, når det handler om miljø for landbruget, og vi ser frem til det videre arbejde, hvor vi har en mængde spørgsmål om fastsættelse af reglerne for forarbejdningsanlæggene, og om hvordan vi minimerer den potentielle risiko for spredning af smitsomme sygdomme fra dyr til mennesker, som det også er nævnt i forslaget.
Socialdemokratiet kan med disse ord tilslutte sig lovforslaget.